Puolueet valehtelevat kohtalaisen törkeästi päin äänestäjän naamaa, kirjoittaa politiikan toimittaja Tommi Parkkonen.

Käy äänestämässä, mutta älä tee näitä virheitä äänestyslipukkeeseen. Anna Jousilahti

En muista oliko se keskustan Juha Sipilä vai kokoomuksen Petteri Orpo, joka jossakin tämän kevään 372:sta vaalitentistä, -paneelista tai -haastattelusta voivotteli, että ilma on sakeanaan vaalilupauksia.

Luonnollisesti piikki oli osoitettu mille tahansa muulle puolueelle paitsi omalle, vaikka se nimenomaan koskee myös Sipilä-Orpon omaa puoluetta.

Ja ilman sakeudesta Orpo-Sipilä oli oikeassa: pelkästään Ylen viimeisessä torstain vaalitentissä eri puolueet lupasivat puheenjohtajiensa suulla muun muassa ilmaisen varhaiskasvatuksen, 0,7 hoitajamitoituksen, sata euroa lisää eläkeläisille, miljardin koulutukseen, perhevapaauudistuksen, veronkevennyksiä, subjektiivisen päivähoito-oikeuden palauttamisen...

Puolueet ja niiden puheenjohtajat unohtavat talouden realiteetit luvatessaan vaalikampanjoissaan kansalle kaikkea kivaa. Lupauksetkin toki unohtuvat heti vaalien jälkeen. Kimmo Brandt/compic

Lisäksi on vaadittu tuhatta uutta poliisia ja jopa sataa uutta hävittäjälentokonetta. Ruuan arvonlisäveroakin pitäisi laskea ilmastoystävällisiltä ruoilta.

Ja MTV:n tentissä useampikin puheenjohtaja vaati valtiota kompensoimaan taloudellisesti muuttotappiokuntien asuntojen arvon laskua.

Mitään tarkempaa hintaa näille lupauksilleen ja vaatimuksilleen puolueet eivät juurikaan ole laskeneet, tai eivät halua sitä kansalaisille ennen vaaliuurnien sulkeutumista sunnuntaina kello 20 kertoa.

****

Mutta jotkut muut ovat onneksi laskeneet ja laittaneet summat muistiin. Mainiossa naapurilehdessämme Ilta-Sanomissa kuntatyönantajien työmarkkinapäällikkö Markku Jalonen listasi puolueiden vaalilupausten hintalappuja kuntapuolelle: Vanhusten 0,7 hoitajamitoitus 200 miljoonaa euroa, tuhat lääkäriä lisää 100 miljoonaa euroa, tuhat opettajaa 65 miljoonaa euroa, oppivelvollisuusiän nosto useita satoja miljoonia...

Ja samaan aikaan valtiovarainministeriön virkamiehet ovat laskeneet sopeuttamistarpeeksi kaksi miljardia euroa. Ja kun sote-uudistuksen tulevaisuussäästöjä ei ainakaan toistaiseksi tule, jää uudistuksen kolmen miljardin euron säästötavoitekin saavuttamatta.

Mutta tämä on puolueille abstraktia hömppää näin vaalien alla.

Otetaan esimerkiksi pääministeripuolue keskusta, joka on kuluneen neljän vuoden aikana halunnut tehdä kipeitä leikkauksia, jotka koskevat kaikkia paitsi pohjanmaalaisia miljonääriyrittäjiä.

Ja maanviljelijöitä.

Mutta nyt ennen vaaleja keskustalta löytyykin jakovaraa ja ylimääräisiä euroja: menolisäysesityksiä 1,4 miljardin edestä ja veronkevennysesityksiä 900 miljoonan edestä.

****

Totta kai on luontevaa ja ymmärrettävää, että maailma muuttuu välillä vauhdillakin neljän vuoden vaalikauden aikana ja yllätyksiä tulee eteen, mutta nyt lähes kaikki puolueet vakuuttavat, että heidän vaalilupauksiensa kustannukset voidaan hoitaa sillä, kun työllisyysaste nousee 75 prosenttiin,

Tosin jopa valtiovarainministeri Orpon oman valtiovarainministeriön (VM) virkamiehet sanovat, että ei tule nousemaan seuraavan vaalikauden aikana.

Päinvastoin talous tulee mitä todennäköisimmin taantumaan ja VM on ennustanut talouskasvun nuukahtavan prosentin tasolle ensi vaalikauden aikana.

Samaa sanovat lukuisat talousviisaat.

Eli tilanne ei seuraavalla vaalikaudella voi tulla poliitikoille maailman vauhdilla muuttumisen tuomana yllätyksenä. Silti vaalitentistä toiseen Sipilä-Rinteet hokevat, että kaikki hoituu, koska työllisyysaste nousee.

Ja sitten taas petetään lupaukset ja leikataan, kun ei nouse.

– Kyllähän me muuten oltaisiin pidetty lupauksemme, mutta kun niinku tuo talous, ja katsos.

****

Hyvät ihmiset, sekä Iltalehden lukijat, älkää siis uskoko yhtäkään puolueiden vaalilupausta. Niillä halutaan vain maksimoida puolueiden äänimäärä, niitä ei ole edes tarkoitustakaan pitää.

Koiraa eivät puolueiden vaalimainokset Helsingin Taka-Töölössä juurikaan kiinnostaneet. Tommi Parkkonen

Ja jos ette usko minua, niin kaivakaa tässä kohtaa esiin - vaikkapa interwebistä, tiedon valtatieltä - ne lukuisat kuvat, joissa Sipilä ja kokoomuksen silloinen puheenjohtaja Alexander Stubb (lux) iloisesti hymyillen lupasivat, että koulutuksesta ei leikata.

Jep, leikattiin.

****

Valtiovarainministeriön väistyvä budjettipäällikkö Hannu Mäkinen toivoi muutama viikko sitten, että poliitikkojen ja puolueiden olisi syytä puhua samalla suulla ennen vaaleja ja vaalien jälkeen.

Nordean ekonomisti Olli Kärkkäinen puolestaan totesi, että pelkät toiveet ja optimismi eivät nyt riitä.

Ja juuri noita eri suilla puhuvat, vain vaalitulosta ajattelevat poliitikot viljelevät - ja lupailevat - vielä tämän viikonlopun ajan vaalitoreilla ja -kojuilla eri puolilla Suomea.

Ja sitten kun äänet on saatu, alkaa arki ja talous sukeltaa, niin ihanat lupaukset unohtuvat. Koska realismi, ja niinku katsos.

Siksi kansan ei kannata uskoa puolueiden vaalilupauksiin.

Ne valehtelevat törkeästi päin naamaa.

Mutta käydään nyt silti äänestämässä.